Eins og fram hefur komið í Skessuhorni hafa íbúar í Hvalfjarðarsveit og Borgarfirði sem nýta sér þjónustu eMax ítrekað kvartað yfir lélegum tengingum undanfarið og segjast vera orðnir langþreyttir á ástandinu . Að sögn Hákons Óla Guðmundssonar , framkvæmdastjóra eMax kannast menn á þeim bæ við að ýmislegt hafi farið úrskeiðis undanfarnar vikur þótt stundum sé staðreyndin sú að vandinn liggi heima í tölvu notenda . „ Við erum að vinna í því að laga það sem við mögulega getum en stundum þurfa góðir hlutir að gerast hægt . Við vissum ekki að sambandið hefði verið að slitna svona mikið hjá fólki eins og raun ber vitni . Við erum að laga það með því að tengja fólk inn á netið annan hátt en verið hefur gert . Sama gildir um álagið . Við erum að setja upp búnað til að jafna það og til að koma í veg fyrir þetta gengdarlausa niðurhal sem sumir hafa stundað , öllum hinum til óhagræðis , því þá er hraðinn fyrir aðra svo lítill . Það er ekki bara hjá okkur sem þetta mikla niðurhal er til vandræða , sömu sögu er að segja héðan úr Reykjavík , ” segir Hákon Óli . Hann segir að nú sé fyrirtækið búið að loka á suma neytendur , sem hafa ADSL , vegna misnotkunar á þessu . “ Bandbreiddin er einnig að há okkur á sumum stöðum , eins og staðan er núna . Við skiptum við Vodafone þar sem það er svo dýrt að eiga viðskipti við Símann og þeir hafa ekki meiri afgang í bili , ” segir Hákon Óli . Búnaðurinn ekki úreldur Aðspurður hvort ástandið á tengingum hjá eMax væri vegna þess að búnaðurinn væri úreltur , vildi Hákon alls ekki meina að svo væri . Hins vegar væri komin nýr staðall , svokallaður N-staðall , sem bæri mikið meiri hraða en sá sem eMax væri að nota . Þegar verðið lækkaði á honum myndi það án efa verða skoðað hvort hann yrði tekinn í notkun í staðinn . Talað hefur verið um að svo kölluð WiMax tækni sé að ryðja sér til rúms í örbylgjuheiminum og sé hún mikið skilvirkari og hraðvirkari en það sem notað er í dag . Hákon Óli sagði að enn sem komið væri séu engar tölvur sem nýti þann búnað , hinsvegar breytast þessir hlutir hratt og vera kunni að sú tækni verði ofan á þegar fram líða stundir . Þegar samningur var gerður við eMax á sínum tíma var talað um að jafnvel myndi vera hægt að fá sjónvarp og síma með þessari tækni . Hákon Óli segir að nú þegar sé hægt að nota síma í gengum tölvuna . “ Margir eru að nota Skype eða sambærilegan búnað og það gengur vel . Hinsvegar er mun meira mál að koma sjónvarpi í gegn . Við höfum verið með tilraunaútsendingar og þurfum mun meiri bandbreidd og þar af leiðandi hraða til að ná þokkalegri mynd . Eins og staðan er núna verður það ekki í boði fyrir þorra þeirra sem kaupa þjónustu af okkur , ” sagði Hákon Óli Guðmundsson að lokum .